CELEX: 32008D0324
Language: lt
Date: 1206403200000
Title: 2008/324/EB: 2008 m. kovo 25 d. Komisijos sprendimas, kuriuo sukuriama Elektroninių duomenų saugojimo sunkių nusikaltimų tyrimo, atskleidimo ir baudžiamojo persekiojimo tikslais ekspertų grupė

23.4.2008   
            
            
               LT
            
            
               Europos Sąjungos oficialusis leidinys
            
            
               L 111/11
            
         
      KOMISIJOS SPRENDIMAS
   
   2008 m. kovo 25 d.
   kuriuo sukuriama Elektroninių duomenų saugojimo sunkių nusikaltimų tyrimo, atskleidimo ir baudžiamojo persekiojimo tikslais ekspertų grupė
   (2008/324/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   kadangi:
   
               (1)
            
            
               2006 m. kovo 15 d. Europos Parlamento ir Tarybos direktyva 2006/24/EB (1) dėl duomenų, generuojamų arba tvarkomų teikiant viešai prieinamas elektroninių ryšių paslaugas arba viešuosius ryšių tinklus (Duomenų saugojimo direktyva) siekiama suderinti valstybių narių nuostatas, susijusias su viešai prieinamų elektroninių ryšių paslaugų arba viešųjų ryšių tinklų teikėjų pareigomis saugant tam tikrus duomenis, kurie yra jų generuojami arba tvarkomi, siekiant užtikrinti, kad tokie duomenys būtų prieinami sunkių nusikaltimų tyrimo, atskleidimo ir baudžiamojo persekiojimo tikslais.
            
         
               (2)
            
            
               Duomenų saugojimo direktyvos preambulėje pabrėžta, kad technologijos, susijusios su elektroniniais ryšiais, sparčiai vystosi ir gali didėti kompetentingų institucijų teisėti reikalavimai. Komisija nori konsultuotis ir skatinti keistis gerąja patirtimi visais su asmens duomenų saugojimu susijusiais klausimais, todėl ketina sudaryti grupę, kurioje dalyvautų valstybių narių teisėsaugos institucijos, elektroninių ryšių pramonės asociacijos, Europos Parlamento atstovai ir duomenų apsaugos institucijos, įskaitant Europos duomenų apsaugos priežiūros pareigūną.
            
         
               (3)
            
            
               Duomenų saugojimo direktyvos 14 straipsnyje nustatyta, kad ne vėliau kaip 2010 m. rugsėjo 15 d. Komisija, atsižvelgdama į tolesnę elektroninių ryšių technologijų plėtrą ir į Komisijai pateiktus duomenų saugojimo statistinius duomenis, pateikia Europos Parlamentui ir Tarybai direktyvos taikymo bei jos poveikio ūkio subjektams ir vartotojams vertinimą. Vertinimas turėtų padėti nustatyti, ar būtina iš dalies pakeisti Duomenų saugojimo direktyvą, ypač kiek tai susiję su direktyvos 5 straipsnyje pateiktu duomenų sąrašu ir 6 straipsnyje numatytais saugojimo laikotarpiais.
            
         
               (4)
            
            
               2006 m. vasario 10 d. Taryba ir Komisija paskelbė bendrą pareiškimą dėl Duomenų saugojimo direktyvos vertinimo. Buvo pareikšta, kad Komisija kvies susijusias suinteresuotąsias šalis į reguliarius peržiūros posėdžius keistis informacija apie technologijų plėtrą, direktyvos taikymo išlaidas ir veiksmingumą. Bendrame pareiškime teigiama, kad šio proceso metu valstybės narės bus raginamos informuoti partnerius apie praktiką, kurią taiko įgyvendindamos direktyvą, ir pasidalyti gerąja patirtimi. Bendrame pareiškime taip pat teigiama, kad remdamasi šiomis diskusijomis, „Komisija svarstys būtinų pasiūlymų pateikimą, įskaitant pasiūlymus, susijusius su sunkumais, kurių gali iškilti valstybėms narėms dėl techninio ir praktinio šios direktyvos įgyvendinimo, visų pirma jos taikymo interneto elektroninio pašto ir interneto telefonijos duomenų srityse“.
            
         
               (5)
            
            
               Dėl pirmiau nurodytų priežasčių būtina sudaryti duomenų saugojimo srities ekspertų grupę, kurioje dalyvautų Duomenų saugojimo direktyvos 14 konstatuojamojoje dalyje nurodytų suinteresuotųjų šalių atstovai.
            
         
               (6)
            
            
               Ekspertų grupė dirbs konsultacinį darbą. Ekspertų grupė palengvins dalijimąsi gerąja patirtimi ir prisidės prie Komisijos atliekamo direktyvos taikymo išlaidų ir veiksmingumo vertinimo, taip pat susijusių technologijų, kurios gali turėti poveikio direktyvai, plėtros vertinimo.
            
         
               (7)
            
            
               Ekspertų grupę sudarys Direktyvos 2006/24/EB 14 konstatuojamojoje dalyje nurodytų suinteresuotųjų šalių grupių atstovai.
            
         
               (8)
            
            
               Grupę sudarys daugiausia 25 nariai; joje bus atstovaujama išlaikant tinkamą pirmiau minėtų suinteresuotųjų šalių grupių pusiausvyrą.
            
         
               (9)
            
            
               Ekspertų grupė turėtų turėti galimybę sudaryti pogrupius, kad palengvintų ir paspartintų savo darbą sutelkdama dėmesį į konkretų klausimą. Visi ekspertų grupės nariai turėtų sutarti dėl tokių pogrupių įgaliojimų ir juos aiškiai apibrėžti.
            
         
               (10)
            
            
               Reikėtų numatyti ekspertų grupės nariams taikomas informacijos atskleidimo taisykles nepažeidžiant Komisijos saugumo taisyklių, nustatytų Komisijos sprendimo 2001/844/EB, EAPB, Euratomas (2) priede.
            
         
               (11)
            
            
               Grupės narių asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (3).
            
         
               (12)
            
            
               Nariai turėtų būti skiriami penkerių metų kadencijai, kuri gali būti pratęsta.
            
         
               (13)
            
            
               Tikslinga nustatyti šio sprendimo taikymo laikotarpį. Komisija tinkamu laiku svarstys pratęsimo galimybę,
            
         NUSPRENDĖ:
   1 straipsnis
   Elektroninių duomenų saugojimo sunkių nusikaltimų tyrimo, atskleidimo ir baudžiamojo persekiojimo tikslais ekspertų grupė
   Sukuriama Elektroninių duomenų saugojimo sunkių nusikaltimų tyrimo, atskleidimo ir baudžiamojo persekiojimo tikslais ekspertų grupė, kurią sudaro ekspertai su asmens duomenų saugojimu teisėsaugos tikslais elektroninių ryšių sektoriuje susijusiais klausimais (toliau – ekspertų grupė).
   2 straipsnis
   Konsultacijos ir užduotys
   1.   Komisija gali konsultuotis su grupe bet kokiu klausimu, susijusiu su elektroniniu duomenų, naudojamų sunkių nusikaltimų tyrimo, atskleidimo ir baudžiamojo persekiojimo tikslais, saugojimu. Bet kuris ekspertų grupės narys gali patarti Komisijai konkrečiu klausimu pasikonsultuoti su grupe. Komisija reguliariai šauks ekspertų grupės posėdžius ir iš anksto parengs išsamią darbotvarkę šio straipsnio taikymo sričiai priskiriamais klausimais.
   2.   Ekspertų grupės užduotys yra:
   
               a)
            
            
               sudaryti sąlygas ekspertams, atstovaujantiems 3 straipsnyje nurodytiems subjektams, bendrauti ir keistis gerąja patirtimi, visų pirma sudaryti sąlygas kompetentingų institucijų, valstybių narių ir elektroninių ryšių sektoriaus atstovams bendrauti klausimais, susijusiais su viešai prieinamų elektroninių ryšių paslaugų arba viešųjų ryšių tinklų teikėjų vykdomu asmens duomenų saugojimu, siekiant užtikrinti, kad duomenys būtų prieinami sunkių nusikaltimų tyrimo, atskleidimo ir baudžiamojo persekiojimo tikslais;
            
         
               b)
            
            
               skatinti ir palengvinti bendrų direktyvos taikymo orientyrų nustatymą;
            
         
               c)
            
            
               keistis informacija apie svarbius technologijų pokyčius, direktyvos taikymo išlaidas ir veiksmingumą;
            
         
               d)
            
            
               padėti Komisijai nustatyti ir apibrėžti sunkumus, kurie iškilo valstybėms narėms dėl techninio ir praktinio direktyvos įgyvendinimo, visų pirma dėl jos taikymo interneto elektroninio pašto ir interneto telefonijos duomenims;
            
         
               e)
            
            
               padėti Komisijai įvertinti Duomenų saugojimo direktyvos taikymą bei jos poveikį ūkio subjektams ir vartotojams.
            
         3 straipsnis
   Sudėtis. Paskyrimas
   1.   Ekspertų grupę sudaro daugiausia 25 nariai, atstovaujantys:
   
               a)
            
            
               valstybių narių teisėsaugos institucijoms (iki 10 narių);
            
         
               b)
            
            
               Europos Parlamentui (iki 2 narių);
            
         
               c)
            
            
               elektroninių ryšių pramonės asociacijoms (iki 8 narių);
            
         
               d)
            
            
               duomenų apsaugos institucijoms (iki 4 narių);
            
         
               e)
            
            
               Europos duomenų apsaugos priežiūros pareigūnui (1 narys).
            
         2.   1 dalies a ir b punktuose nurodytus narius teikia ir skiria Teisingumo, laisvės ir saugumo generalinis direktoratas atitinkamai valstybių narių, į kurias buvo kreiptasi, ir Europos Parlamento siūlymu. Šie nariai bus skiriami individualiai; jie gali paskirti ekspertą, kuris jiems atstovaus ekspertų grupės posėdžiuose. 1 dalies c, d ir e punktuose nurodytus narius skiria Teisingumo, laisvės ir saugumo generalinis direktoratas pagal savo paties kvietimą tapti ekspertų grupės nariu. Susijusios asociacijos arba įstaigos, nurodytos 1 dalies c, d ir e punktuose, turės teisę skirti ekspertus, kurie joms atstovaus ekspertų grupės posėdžiuose.
   3.   Individualiai paskirti ekspertų grupės nariai eina pareigas, kol yra pakeičiami arba kol baigiasi jų kadencija. Jų kadencija yra penkeri metai ir ji gali būti pratęsta.
   4.   Individualiai paskirtus ekspertų grupės narius, kurie nebegali veiksmingai dalyvauti ekspertų grupės svarstymuose, kurie atsistatydina arba nesilaiko Sutarties 287 straipsnyje nustatytų sąlygų, likusiam kadencijos laikotarpiui gali pakeisti nauji nariai.
   5.   Individualiai paskirti ekspertų grupės nariai kiekvienais metais pasirašo įsipareigojimą veikti visuomenės interesų labui ir deklaraciją, kurioje nurodo, ar yra kokių nors interesų, galinčių pažeisti jų objektyvumą.
   6.   Individualiai paskirtų narių vardai ir pavardės skelbiami Teisingumo, laisvės ir saugumo generalinio direktorato tinklavietėje, Europos Sąjungos oficialiojo leidinio C serijoje ir Komisijos ekspertų grupių registre. Narių vardai ir pavardės renkami, tvarkomi ir skelbiami vadovaujantis Reglamentu (EB) Nr. 45/2001.
   4 straipsnis
   Veikla
   1.   Ekspertų grupei pirmininkauja Komisija.
   2.   Komisijai pritarus konkretiems klausimams nagrinėti gali būti sudaromi pogrupiai, kurių įgaliojimus nustato grupė. Tokių pogrupių veikla nutraukiama, kai tik jie atlieka savo užduotį.
   3.   Komisijos atstovas gali prašyti ekspertų ar stebėtojų, turinčių specialių žinių darbotvarkėje numatytu klausimu, dalyvauti grupės ar pogrupio svarstymuose, jei tai yra naudinga ir (arba) būtina.
   4.   Informacijos, gautos dalyvaujant grupės arba pogrupio svarstymuose, negalima atskleisti, jei, Komisijos nuomone, ta informacija susijusi su konfidencialiais klausimais.
   5.   Grupės ir jos pogrupių posėdžiai paprastai vyksta Komisijos patalpose laikantis jos nustatytų procedūrų ir tvarkaraščio. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti suinteresuoti Komisijos pareigūnai.
   6.   Grupė priima savo darbo tvarkos taisykles vadovaudamasi Komisijos priimtomis standartinėmis darbo tvarkos taisyklėmis.
   7.   Komisija gali skelbti visas grupės parengtas santraukas, išvadas, dalines išvadas ir darbinius dokumentus atitinkamo dokumento originalo kalba.
   5 straipsnis
   Papildomi ekspertai
   1.   Komisija gali kviesti grupės darbe dalyvauti grupei nepriklausančius ekspertus arba stebėtojus, turinčius specialių žinių kuriuo nors į darbotvarkę įtrauktu klausimu.
   2.   Komisija gali kviesti dalyvauti posėdžiuose oficialius valstybių narių, šalių kandidačių arba trečiųjų šalių bei tarptautinių, tarpvyriausybinių ir nevyriausybinių organizacijų atstovus.
   6 straipsnis
   Posėdžių išlaidos
   1.   Komisija apmoka narių, ekspertų ir stebėtojų kelionės bei, prireikus, pragyvenimo išlaidas, susijusias su grupės veikla vadovaudamasi Komisijos taisyklėmis dėl išorės ekspertų išlaidų kompensavimo.
   2.   Nariams, ekspertams ir stebėtojams už jų teikiamas paslaugas neatlyginama.
   3.   Posėdžių išlaidos atlyginamos neviršijant metinio biudžeto, kurį grupei skiria atsakingos Komisijos tarnybos.
   7 straipsnis
   Taikymas
   Sprendimas įsigalioja jo paskelbimo Europos Sąjungos oficialiajame leidinyje dieną. Jis taikomas iki 2012 m. gruodžio 31 d. Komisija iki tos dienos nusprendžia dėl galimo pratęsimo.
   
      Priimta Briuselyje, 2008 m. kovo 25 d.
      
         
            Komisijos vardu
         
         Franco FRATTINI
         
         
            Pirmininko pavaduotojas
         
      
   
   
      (1)  OL L 105, 2006 4 13, p. 54.
   
      (2)  OL L 317, 2001 12 3, p. 1. Sprendimas su paskutiniais pakeitimais, padarytais Sprendimu 2006/548/EB, Euratomas (OL L 215, 2006 8 5, p. 38).
   
      (3)  OL L 8, 2001 1 12, p. 1.